**Årets pris for nevromuskulært forskningsarbeid**

**Statutter**

1.

Interessegruppen for nevromuskulære sykdommer i Norge oppretter en årlig pris for nevromuskulært forskningsarbeid. Hensikten er at prisen skal stimulere til forskning av høy kvalitet og med relevans for nevromuskulære sykdommer. Prisen skal premiere en vitenskapelig artikkel som har vært publisert i det aktuelle kalenderåret (året før utdeling). Forfatterne tildeles prisen samlet, mens diplom og prisbeløp overrekkes til arbeidets første- eller sisteforfatter.

2.

Arbeidet skal ha som fokus sykdom i det perifere nevromuskulære system. Det skal presentere originale data av høy vitenskapelig kvalitet og med relevans for sykdom. Den vesentlige delen av forskningsarbeidet skal være utført ved en norsk institusjon.

3.

Det skal inviteres bredt til forslag på prisvinner. Det er ingen restriksjoner med hensyn til forslagsstillere. Bedømmelseskomitéen kan i tillegg selvstendig identifisere kandidater.

4.

Octapharma a/s har stilt til rådighet kr 50 000 per år som et prisbeløp. Det skal ved utlysning og tildeling opplyses om dette. Beløpet forutsettes benyttet til faglig aktivitet.

5.

Interessegruppen for nevromuskulære sykdommer i Norge oppnevner en bedømmelseskomité på 5 medlemmer, med én leder. Norsk nevrologisk forening foreslår ett av medlemmene. Komitéen skal på selvstendig grunnlag avgjøre tildelingen. Ved behandling av forslag der et komitémedlem er medforfatter eller på annen måte inhabil, fratrer medlemmet under behandlingen av dette forslaget. Maksimum ett av komitéens medlemmer kan være inhabil for at et forslag skal kunne behandles. Komitémedlemmene oppnevnes for 2 år, og de kan gjenoppnevnes maksimalt to ganger.

6.

Prisutdelingen skal foregå ved Nevrodagene hvert år. Det skal informeres bredt om prisvinneren i relevante fora.

*Interessegruppen, januar 2015*